Rusland sê oor Roodt-gesin se paspoort-penarieRusland erken nie dubbele burgerskap nie en Russe moet met dié land se reisdokumente die land verlaat. (Foto: Yuri Kadobnov/AFP) Die Russiese ambassade in Suid-Afrika sê hy het kennis geneem van ŉ voorval waartydens die bekende ekonoom Dawie Roodt se tweelingdogters verhoed is om Rusland te verlaat omdat hulle nie Russiese paspoorte gehad het nie. Maroela Media het vroeër berig Roodt en sy vrou, Marina, en hul dogters, Yulia en Daria (9), het na Rusland gereis vir die troue van ŉ familielid van Marina. Sy is ŉ Russiese burger. Die tweeling het dubbele burgerskap en het met hul Suid-Afrikaanse paspoorte na Rusland gereis waar hulle sonder voorval toegelaat is om die land binne te gaan. Toe hulle egter wou terugkeer, het doeanebeamptes die gesin voorgekeer en geweier dat die tweeling die land verlaat. Alexander Arefiev, persattaché van die Russiese ambassade in Suid-Afrika, sê die Russiese grondwet bepaal dat Russiese burgers die reg het om vryelik na die land terug te keer, selfs al is hul reisdokumente nie in orde nie. In ooreenstemming met hierdie bepaling is die Roodt-dogters dus toegelaat om die land binne te gaan, selfs al het hulle met hul Suid-Afrikaanse paspoorte daarheen gereis. “Die Russiese Federasie, soos die meeste lande, erken nie dubbele burgerskap nie, behalwe waar die bepaling vervat word in tersaaklike bilaterale ooreenkomste. Daar is geen sodanige ooreenkoms tussen Rusland en Suid-Afrika nie,” sê Arefiev. Uit ŉ wetlike oogpunt word Russiese burgers dus net as sulks erken, al is hulle in besit van verskeie buitelandse paspoorte. “Daar is ŉ streng vereiste aan Russiese burgers wat die Russiese Federasie verlaat om ŉ geldige Russiese paspoort te wys, wat mnr. Roodt se kinders nie gehad het nie. Dit is waarom hulle nie toestemming gekry het om die Russiese Federasie te verlaat nie.” Daria en Yulia spog op Moskou se Rooiplein met hul nuwe paspoorte. (Foto: Verskaf) Arefiev sê voorvalle soos dié gebeur soms omdat Russiese burgers dikwels onbewus van die bepaling is. Hy het ook ŉ beroep op ander reisigers gedoen om kennis te neem van die bepaling. “Onder hierdie omstandighede wil ons benadruk dat die universele regsbeginsel dat onkunde oor die wet geen verskoning is nie, in Rusland én Suid-Afrika geld.” Arefiev sê danksy die ambassade se regstreekse ingryping het Yulia en Daria Russiese paspoorte bekom, waarna hulle veilig na Suid-Afrika kon terugkeer. Roodt het vroeër gesê Russiese owerhede het uit hul pad gegaan om te verseker die kinders kry so gou moontlik hul paspoorte in Moskou. Die proses, wat gewoonlik etlike dae duur, is binne enkele ure afgehandel danksy Russiese amptenare se bereidwilligheid om te help.